text: Fugaku – най-бързият суперкомпютър в света – търси лечение на коронавируса НЕДЕЛИН БОЯДЖИЕВ – PR ZONE
  Fugaku – най-бързият суперкомпютър в света – търси лечение на коронавируса
  Японският суперкомпютър "Фугаку" от държавния Институт за природни науки Рикен е признат за най-бързият в света, съобщава ТАСС, като цитира агенция "Киодо". Оценката е на експерти от международния проект "Топ-500", които определят най-мощните суперкомпютри на планетата.
  Японският суперкомпютър е създаден от корпорация "Фуджицу" съвместно с експерти от института "Рикен". Той извършва повече от 415 квадрилиона операции в секунда. Това е 2,8 пъти над скоростта на суперкомпютъра "Самит" на Националната лаборатория на САЩ в Оук Ридж,Тенеси, който досега държеше рекорда за най-бърз суперкомпютър на планетата.
  Японският суперкомпютър използва своя изключителен капацитет за идентифициране на потенциални лечения за новия коронавирус (COVID-19). Fugaku включва 150 000 високоефективни преработвателни единици и може да тества хиляди вещества седмично.
  Суперкомпютрите, които са повече от 1000 пъти по-бързи от обикновения компютър, могат да се използват за симулиране на ядрени експлозии, извършване на виртуални тестове на оръжия и моделиране на климатични системи.
  В сеизмично активна Япония, Fugaku ще моделира въздействието на земетресения и вълни цунами и ще очертае пътищата за бягство, пише бизнес изданието Nikkei.
  Въпреки че той няма да работи на пълни обороти до следващата година, експертите се надяват суперкомпютърът, който струва 130 млрд. йени (1,2 млрд. долара) да помогне за идентифициране на лечение за COVID-19 от около 2000 съществуващи лекарства, включително – и такива, които тепърва ще достигат етапа на клиничното изпитване.
  Машината вече е извършила симулации за това как дихателните капчици се разпространяват в преградени офисни помещения и в претъпкани влакове, когато прозорците на вагона са отворени.